Up-211/03
Natisni
Opravilna št.:
Up-211/03
Datum odločitve:
7. 5. 2004
ECLI:
ECLI:SI:USRS:2004:Up.211.03
Akt:
Ustavna pritožba A. A. A. zoper sodbo in sklep Vrhovnega sodišča št. I Up 289/99-3 z dne 13. 3. 2003 v zvezi s sodbo in sklepom Upravnega sodišča št. U 2368/97-18 z dne 25. 3. 1999
Izrek:
Ustavna pritožba A. A. A. zoper sodbo in sklep Vrhovnega sodišča št. I Up 289/99-3 z dne 13. 3. 2003 v zvezi s sodbo in sklepom Upravnega sodišča št. U 2368/97-18 z dne 25. 3. 1999 se ne sprejme.
Evidenčni stavek:
Pritožnik sicer zatrjuje kršitve številnih človekovih pravic in temeljnih svoboščin, vendar jih z navedbami v ustavni pritožbi ne izkaže. Ker z izpodbijanima odločbama očitno niso bile kršene človekove pravice in temeljne svoboščine, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
4. 4. 2003
Vrsta odločitve:
sklep
Vrsta rešitve:
nesprejem ustavne pritožbe
Dokument:
US23411
Up-211/03 - 10
7. 5. 2004
SKLEP
Ustavno sodišče je v postopku za preizkus ustavne pritožbe A. A. A. iz Ž. na seji senata dne 20. aprila 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. A. zoper sodbo in sklep Vrhovnega sodišča št. I Up 289/99-3 z dne 13. 3. 2003 v zvezi s sodbo in sklepom Upravnega sodišča št. U 2368/97-18 z dne 25. 3. 1999 se ne sprejme.
Obrazložitev
A.
1. V upravnem sporu zoper odločbo Ministrstva za delo, družino in socialne zadeve št. 58203/005/94-84 DP z dne 4. 9. 1997, s katero je to določilo krajevno pristojni center za socialno delo za odločanje o ureditvi stikov med pritožnikom in njegovo mladoletno hčerko, je Upravno sodišče z izpodbijano odločbo pritožnikovo tožbo zavrnilo, tožbo, ki jo je pritožnik vložil v hčerkinem imenu, pa zavrglo. Vrhovno sodišče je z izpodbijano odločbo zavrnilo pritožnikovo pritožbo in potrdilo odločbo Upravnega sodišča.
2. V ustavni pritožbi pritožnik zatrjuje, da so mu bile z izpodbijanima sodnima odločbama kršene pravice iz 14., 15., 22., 23., 35., 41., 53., 54. in 56. člena Ustave, 6., 8., in 13. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP) ter 9. in 18. člena Konvencije Združenih narodov o otrokovih pravicah (Uradni list SFRJ, št. 15), Akt o nostrifikaciji nasledstva glede konvencij Organizacije združenih narodov in konvencij, sprejetih v Mednarodni agenciji za atomsko energijo (Uradni list RS, št. 35/92, MP, št. 9/92 - KOP).
B.
3. Ustavno sodišče se v postopku z ustavno pritožbo ne more spuščati v presojo materialnopravne ali procesnopravne pravilnosti izpodbijane sodne odločbe, saj ni instanca sodiščem, ki odločajo v upravnem postopku. V skladu s 50. členom Zakona o Ustavnem sodišču (v nadaljevanju ZUstS) Ustavno sodišče izpodbijano sodno odločbo preizkusi le glede vprašanja, ali so bile z njo kršene človekove pravice ali temeljne svoboščine.
4. Pritožnik sicer zatrjuje kršitve številnih človekovih pravic in temeljnih svoboščin, vendar jih z navedbami v ustavni pritožbi ne izkaže. Kolikor pa se pritožnik v ustavni pritožbi sklicuje na navedbe v ostalih ustavnih pritožbah in pobudah, ki jih je vložil pri Ustavnem sodišču, mu Ustavno sodišče pojasnjuje, da gre v vsaki izmed navedenih zadev za drug predmet izpodbijanja z ustavno pritožbo oziroma s pobudo, zato pritožnik s pavšalnim sklicevanjem na navedbe v ostalih zadevah ne more utemeljiti zatrjevanih kršitev ustavnih pravic v obravnavani zadevi. Ustavno sodišče pa je pritožniku na te navedbe, kolikor so ustavnopravno relevantne, odgovorilo v vsaki izmed posameznih zadev, na katere se sklicuje.
5. Ker z izpodbijanima odločbama očitno niso bile kršene človekove pravice in temeljne svoboščine, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
C.
6. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan